钦定古今图书集成/明伦汇编/官常典/第415卷 > 周
## 钦定古今图书集成/明伦汇编/官常典/第415卷 > 周

周制，设医师，以统食医、疾医、疡医、兽医，而隶于天官
冢宰。

按：《周礼天官》冢宰治官之属：“医师，上士二人，下士四
人，府二人，史二人，徒二十人。”

〈注〉“医师”，众医之长。

《医师》“掌医之政令，聚毒药以共医事。”

〈注〉毒药，药之辛苦者，药之物恒多毒。《孟子》曰：“若药不瞑眩，厥疾不瘳。”

凡邦之有疾病者，有疕疡者造焉，则使医分而治之。

〈注〉疕，头疡，亦谓秃也。身伤曰疡。分之者，医各有能。

岁终则稽其医事，以制其食。十全为上，十失一次之，
十失二次之，十失三次之，十失四为下。

〈注〉食，禄也。全，犹愈也。以失四为下者，五则半矣，或不治自愈。

《食医》，中士二人。

〈注〉食有和齐药之类。

《食医》“掌和王之六食、六饮、六膳、百羞、百酱、八珍之齐。”

〈注〉和调也。

凡食齐视春时。

〈注〉饭宜温。

羹齐视夏时。

〈注〉羹宜热。

《酱齐》视秋时。

〈注〉酱宜凉。

饮齐视冬时。

〈注〉饮宜“寒。”

凡和，“春多酸，夏多苦，秋多辛，冬多咸，调以滑甘。”

〈注〉各尚其时味，而甘以成之，犹水火金木之载于土。

凡会膳食之宜：牛宜稌，羊宜黍，豕宜稷，犬宜梁，雁宜
麦，鱼宜菰。

〈注〉会。成也。谓其味相成。

凡君子之食恒放焉。

〈注〉“放”，犹依也。

《疾医》，中士八人。

《疾医》“掌养万民之疾病。四时皆有疠疾：春时有痟首
疾，夏时有痒疥疾，秋时有疟寒疾，冬时有嗽上气疾。”

〈注〉《疠疾》，气不和之疾。痟，酸削也，首疾头痛也，嗽，欬也，上气逆喘也。

以五味、五谷、五药养其病。

〈注〉养，犹治也。病由气胜负而生，攻其蠃，养其不足者。五味，酰酒饴蜜姜盐之属；五谷，麻黍稷麦豆也；五药，草木虫石谷也。

以五气、五声、五色视其死生。

〈注〉三者，剧易之征，见于外者：“五气”，五藏所出气也；五声，言语宫商角徵羽也；五色，面貌青赤黄白黑也。察其盈虚休王，吉凶可知。

两之以九窍之变，参之以《九藏》之动。

〈注〉两《参》之者，以观其死生之验。“窍之变”，谓开闭非常；“藏之动”，谓脉至与不至。

凡民之有疾病者，分而治之。死终，则各书其所以，而入于《医师》。

〈注〉少者曰死。老者曰终。所以谓治之不愈之状也。医师得以制其禄。且为后治之戒。

《疡医》，下士八人。

〈注〉疡，创痈也。

《疡医》掌肿疡、溃疡、金疡、折疡之祝药，劀杀之齐。

〈注〉“祝”，当为“注”，读如“注病”之“注”，谓附著药劀刮去脓血。“杀”，谓以药食其恶肉。

凡疗疡。以五毒攻之。

〈注〉《止病》曰“疗。”攻治也。五毒，五药之有毒者。

以五气养之，以五药疗之，以五味节之。

〈注〉既刮杀而攻尽其宿肉。乃养之也。五气。当为五谷。字之误也。节节成其药之力。

凡药以酸养骨，以辛养筋，以咸养脉，以苦养气，以甘
养肉，以滑养窍。

〈注〉以类相养也。

凡有疡者受其药焉。

《兽医》，下士四人。

〈注〉兽：牛马之类。

《兽医》掌疗兽病，疗兽疡。

〈注〉畜兽之疾病，及疡疗同医，

凡疗兽病，灌而行之以节之，以动其气，观其所发而
养之。

〈注〉“疗畜兽必灌行之”者，为其病状难知，灌以缓之，且强其气也。节，趋聚之节也。气谓脉气既行之，乃以脉视之，以知所病。

凡疗兽疡，灌而劀之，以发其恶，然后药之，养之，食之。

〈注〉亦先攻之而后养之。

凡兽之有病者、有疡者，使疗之；死则计其数以进退
之。